**„Sipelgad“ matkal**

„Sipelgate“ esimene kevadmatk viis meid ühel päikest täis päeval lasteaia lähedal asuvasse tuttavasse Tõrvandi parkmetsa.

Hommikul tegid lapsed pikniku jaoks võileivad ja kokkadelt saime kaasa termosega sooja tee ning paprikaviilud.

Meie teele jäi kaunis lillepeenar krookuste, lumi- ja märtsikellukestega ja nägime-kuulsime ka kuldnokka.

Metsas tegime looduslike materjalidega kunsti, matemaatikat (geomeetrilised kujundid) ja eesti keelt (oma eesnime esitäht), mängisime erinevaid liikumismänge, kuulasime linnulaulu, nägime liblikat ning oravat.

Harjumusest on meil alati oma käikudel kaasas prügikott, nii et ka metsaalune sai puhtamaks.

Väga armas oli juhuslik kohtumine vanahärraga, kes meile kasemahla pakkus.

Kui piknik peetud, siis asusime koduteele. Kõik 12 matkal osalejat olid saanud värskest õhust ilusad punased põsed ja 4-kilomeetrine matk väsitas piisavalt, nii et uni tuli pärast lõunasööki eriti ruttu.

Matkamas käisid koos koolieelikutest „Sipelgate“ rühma lastega õpetajad Egle ja Kristi.